1Keu teupimpén kor. Zabur Nabi Daud. Keu Yedutun. 2Ulôn pike, "Ulôn lôntem jaga droe mangat bék meudesya deungon lidah lôn. Ulôn hán lôntem peugah haba simantong ureuëng jeuhet mantong tô." 3Ulôn seungab siribée basa, sampoe teupeurugo droe lôn keudroe. Dan deurita nyang ulôn rasa teurasa meutamah brat; 4ulôn teuginton deungon gundah nyang paleng hebat. Maken lôn pike, até ulôn seumaken susah; dan akhé jih ulôn peugah kheueh lagée nyoe, 5"TUHAN, neupeugah kheueh, pajan ajai ulôn nyoe mangat jeuet lôn teupeue padub na paneuk jih umu ulôn." 6Padub na paneuk nyang ka teuntée umu lôn! Keu Droeneueh jangka udeb lôn nyang hana meumakna. Keubit, manusia nyoe lagée jiprôh lé nafáh, 7udeb jih meunan mantong lagée bubayang. Banmandum buet gabuek jihnyan sia-sia hana meuguna; jihnyan jitamon hareuta, teuma hana jiteupeue soe nyang peuguna atranyan. 8Jinoenyoe, peue nyang harôh ulôn preh, ya TUHAN? Ubak Droeneueh kheueh peue nyang ulôn harab. 9Neupeulheueh kheueh ulôn nibak banmandum desya-desya lôn, bék neupeubiyeu ulôn jeuet barang hinaan lé ureuëng bangai. 10Ulôn seungab lôn iemdroe babah lôn gampet hana lôntem peugah haba, sabab Droeneueh kheueh nyang heungko ulôn. 11Neucok kheueh huköman Droeneueh nibak ulôn nyoe, sabab ulôn rab maté neuheuntam lé Droeneueh. 12Manusia sabab lé buet jih nyang salah; neuhuköm dan neuheuntam lagée kamoe Droeneueh peuhanco peue nyang meuyuém nibak jihnyan. Keubit, manusia lagée jiprôh lé nafáh mantong. 13Deungoe kheueh doá ulôn, ya TUHAN, neungieng kheueh meulakée ulôn; bék neuseungab mantong meunyoe ulôn mo. Lagée banmandum indatu ulôn, teuma sikeujab mantong ulôn meunumpang ubak Droeneueh. 14Bék neupeukaru ulôn, mangat ulôn jeuet keumangat bahpi bacut kong, sigohlom ulônjak dan hana lôn gisa le.
Zabur 39